钦定古今图书集成/明伦汇编/氏族典/第518卷 > 《凌迪知万姓统谱》 > 葛长庚
## 钦定古今图书集成/明伦汇编/氏族典/第518卷 > 《凌迪知万姓统谱》 > 葛长庚

按《尚友录》：长庚，琼州人，母以白玉蟾名之，应梦也。年
十二应童子科，后隐于武夷山，号海琼子，事陈翠虚
九年，始得其道。蓬头跣足，一衲弊甚，喜饮酒，未见其
醉。博洽群书，出言成章，文不加点，大字草书，若龙蛇
飞动。兼善篆隶，尤妙梅竹。尝自赞云：“千古蓬头跣足，
一生服气餐霞。笑指武夷山下，白云深处，吾家雷印，
尝佩肘间”，祈祷则有异应，时言休咎，警醒聋俗。尝在
京师游西湖，至暮堕水，舟人惊寻不见，达旦则玉蟾
在水上，犹醺然也。一日有持刀追胁者，玉蟾叱之，其
人刀自堕而走，玉蟾招之曰：“汝来勿惊。”以刀还之。时
称玉蟾入水不濡，逢兵不害。嘉定中，诏征赴阙，对御
称旨，命馆太一宫。一日不知所往。后每往来名山，神
异莫测。诏封“紫清明道真人。”所著有《上清》《武夷》二集，
行于世。